**5. NAPIREND**

**E l ő t e r j e s z t é s**

**Mindszentkálla Község Önkormányzata Képviselő-testületének**

**2022. május 17-én tartandó nyilvános ülésére**

**Tárgy: A nem közművel összegyűjtött szennyvíz kezeléséről önkormányzati rendelet módosítása**

**Előterjesztő**: Csombó Zoltán polgármester

**Előkészítette:** Cséri Mónika műszaki ügyintéző

 Jogszabállyal nem ellentétes

Előterjesztő dr. Szabó Tímea

 címzetes főjegyző

**Tisztelt Képviselő-testület!**

A vízgazdálkodásról szóló 1995. évi LVII. törvény (a továbbiakban: Vtv.) 44/B. §-a alapján az ingatlan tulajdonosa, vagyonkezelője vagy egyéb jogcímen használója (a továbbiakban együtt: ingatlantulajdonos) köteles az ingatlanán keletkező, közüzemi csatornahálózatba vagy a helyben való, engedélyezett módon történő tisztítás után befogadóba nem vezetett háztartási szennyvizet a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról szóló kormányrendeletben meghatározott módon gyűjteni, továbbá az annak begyűjtésére feljogosított közszolgáltatónak átadni.

A települési önkormányzat ezzel kapcsolatos kötelezettségét a Vtv. 44/C. § határozza meg, mely kötelezettségnek való megfelelés érdekében került sor a korábbiakban szolgáltató kiválasztására, szerződéskötésre, illetve e vonatkozásban rendelet alkotásra.

Mindszentkálla Község Önkormányzata a nem közművel összegyűjtött háztartási szennyvíz összegyűjtésére, elszállítására, ártalommentes elhelyezésére vonatkozó szolgáltatás elvégzésére szerződést kötött Szabadi Péter közszolgáltatóval, mely szerződés 2022. január 1. napján lépett hatályba és 5 évre szól.

 Az elfogadott ajánlatban az alapdíj összege változott. Ennek okán szükséges a nem közművel összegyűjtött háztartási szennyvíz kezeléséről szóló önkormányzati rendelet módosítása.

A veszélyhelyzettel összefüggő átmeneti szabályokról szóló 2021. XCIX. törvény (a továbbiakban Vá. tv.) 2021. december 1-jei hatálybalépését mondta ki a 2021. CXV. törvény. A Vá. tv. 147. §-a szerint:

147. § (1) A koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendelet [a továbbiakban: 603/2020. (XII. 18.) Korm. rendelet] hatálybalépésének napjától 2022. június 30. napjáig - a (3) és (4) bekezdésben foglalt kivétellel - \*

a) a helyi önkormányzat,

b) a helyi önkormányzat által fenntartott

ba) költségvetési szerv,

bb) nonprofit szervezet,

bc) egyéb szervezet,

c) a helyi önkormányzat többségi tulajdoni részesedésével működő gazdasági társaság,

d) a helyi önkormányzat többségi tulajdoni részesedésével működő gazdasági társaság által alapított gazdasági társaság,

e) a képviselő-testület feladatkörébe tartozó közszolgáltatás ellátására szerződéssel rendelkező, a polgári perrendtartásról szóló törvény szerinti gazdálkodó szervezet

által nyújtott szolgáltatásért, végzett tevékenységéért megállapított díj, az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség (a továbbiakban együtt: díj) mértéke nem lehet magasabb, mint az ugyanazon díjnak a 603/2020. (XII. 18.) Korm. rendelet hatálybalépését megelőző napon hatályos és alkalmazandó mértéke.

(2) Az (1) bekezdés szerinti szervezet a 603/2020. (XII. 18.) Korm. rendelet hatálybalépésének napjától már megállapított új díjat nem vezethet be, 2022. június 30. napjáig új díjat nem állapíthat meg, meglévő díjat új kötelezetti körre nem terjeszthet ki.

Fenti rendelkezésre tekintettel, a nem közművel gyűjtött szennyvíz kezelésére vonatkozó szolgáltatás alapdíjának emelése 2022. július 1. napjától léphet hatályba.

A környezet védelmének általános szabályairól szóló 1995. évi LIII. törvény 48. § (3) bekezdése alapján a tervezet megküldésre került véleményezésre a környezetvédelmi igazgatási szervnek, valamint a környezet védelmének általános szabályairól szóló 1995. évi LIII. törvény 46. § (2) bekezdés c) pontja alapján a megyei önkormányzatnak állásfoglalás kérése céljából.

**Mindszentkálla Község Önkormányzata Képviselő-testületének**

 **.../.... (...) önkormányzati rendelete**

**a nem közművel összegyűjtött háztartási szennyvíz kezeléséről szóló 14/2015. (XI. 27.) önkormányzati rendelete módosításáról**

Mindszentkálla Község Önkormányzata Képviselő-testülete a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Veszprém Megyei Kormányhivatal Környezetvédelmi, Természetvédelmi és Hulladékgazdálkodási Főosztály véleményének kikérésével a következőket rendeli el:

**1. §**

A nem közművel összegyűjtött háztartási szennyvíz kezeléséről szóló 14/2015. (XI. 27**.)** önkormányzati rendelet 5. § (1) bekezdés a) pontja helyébe a következő rendelkezés lép:

*(A nem közművel összegyűjtött háztartási szennyvíz kezelésével, ártalmatlanításával kapcsolatos közszolgáltatási díj:)*

„*a)* alapdíj: 8.465 Ft/forduló”

**2. §**

Ez a rendelet 2022. július 1. napján lép hatályba.

 Csombó Zoltán dr. Szabó Tímea

 polgármester címzetes főjegyző

A kihirdetés napja: 2022.

 dr. Szabó Tímea

 címzetes főjegyző

**INDOKOLÁS**

A nem közművel összegyűjtött háztartási szennyvíz kezelésével kapcsolatban az Önkormányzatnak rendelet alkotási kötelezettsége van.

A feladat ellátására kiírt pályázati felhívásra tett ajánlat az alapdíj vonatkozásában eltér a jelenleg hatályos díjtól, így a díjat megállapító rendelet módosítása szükséges.

# Részletes indokolás:

# Az 1. § rendelkezik a közszolgáltatási díj, alapdíj része mértékéről.

A 2. § a rendelet módosítás hatálybalépésének időpontját határozza meg.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

A jogalkotásról szóló 2010. évi CXXX. törvény 17. §-a szerint a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet megjelölése és címe: Mindszentkálla Község Önkormányzata Képviselő-testületének …/2022. (..….) önkormányzati rendelete a nem közművel összegyűjtött háztartási szennyvíz kezeléséről szóló 14/2015. (XI. 27.)önkormányzati rendelete módosításáról

Társadalmi-gazdasági hatása: A nem közművel összegyűjtött háztartási szennyvíz elszállításának, kezelésének ingatlantulajdonos által fizetendő díja köbméterenként 114 Ft-tal emelkedik.

Költségvetési hatása: Nincs

Környezeti, egészségi következményei: Nincs.

Adminisztratív terheket befolyásoló hatása: a közszolgáltató számára van

Egyéb hatása: Nincs

A rendelet megalkotásának szükségessége: A szolgáltató ajánlatában szereplő díjváltozás átvezetése.

A rendelet alkalmazásához szükséges feltételek: - személyi: nincs

- tárgyi: nincs

- pénzügyi: nincs